CELEX: 32017D2355
Language: da
Date: 2017-12-14 00:00:00
Title: Kommissionens gennemførelsesafgørelse (EU) 2017/2355 af 14. december 2017 om tilladelse til markedsføring af UV-behandlede svampe som en ny fødevare i henhold til Europa-Parlamentets og Rådets forordning (EF) nr. 258/97 (meddelt under nummer C(2017) 8474)

16.12.2017   
            
            
               DA
            
            
               Den Europæiske Unions Tidende
            
            
               L 336/52
            
         KOMMISSIONENS GENNEMFØRELSESAFGØRELSE (EU) 2017/2355
   af 14. december 2017
   om tilladelse til markedsføring af UV-behandlede svampe som en ny fødevare i henhold til Europa-Parlamentets og Rådets forordning (EF) nr. 258/97
   
      
         (meddelt under nummer C(2017) 8474)
      
   
   (Kun den engelske udgave er autentisk)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EF) nr. 258/97 af 27. januar 1997 om nye levnedsmidler og nye levnedsmiddelingredienser (1), særlig artikel 7, og
   ud fra følgende betragtninger:
   
               (1)
            
            
               Den 10. juni 2016 indgav virksomheden Ekoidé AB en ansøgning til Sveriges kompetente myndighed om tilladelse til at markedsføre UV-behandlede svampe (Agaricus bisporus) med forhøjet indhold af vitamin D2 på EU-markedet som en ny fødevare i den i artikel 1, stk. 2, litra f), i forordning (EF) nr. 258/97 omhandlede betydning.
            
         
               (2)
            
            
               Den 27. februar 2017 afgav Sveriges kompetente myndighed sin første vurderingsrapport. I rapporten konkluderes det, at UV-behandlede svampe (Agaricus bisporus) med forhøjet indhold af vitamin D2 opfylder kriterierne for nye fødevarer i artikel 3, stk. 1, i forordning (EF) nr. 258/97.
            
         
               (3)
            
            
               Den 2. marts 2017 videresendte Kommissionen den første vurderingsrapport til de øvrige medlemsstater.
            
         
               (4)
            
            
               Der blev inden for det tidsrum på 60 dage, der er fastsat i artikel 6, stk. 4, første afsnit, i forordning (EF) nr. 258/97, fremsat begrundede indsigelser. Yderligere forklaringer fra ansøgeren mindskede betænkelighederne hos medlemsstaterne og Kommissionen.
            
         
               (5)
            
            
               I henhold til del A, punkt 1, i bilag VI til Europa-Parlamentets og Rådets forordning (EU) nr. 1169/2011 (2) skal varebetegnelsen for fødevaren omfatte eller ledsages af oplysninger om fødevarens fysiske tilstand eller den særlige behandling, som fødevaren har undergået, i de tilfælde, hvor undladelse af sådanne oplysninger ville kunne vildlede køberen. Da forbrugerne sædvanligvis ikke forventer, at svampe er UV-behandlede, skal varebetegnelsen for fødevaren omfatte eller ledsages af sådanne oplysninger for at undgå, at forbrugerne bliver vildledt.
            
         
               (6)
            
            
               Foranstaltningerne i denne afgørelse er i overensstemmelse med udtalelse fra Den Stående Komité for Planter, Dyr, Fødevarer og Foder —
            
         VEDTAGET DENNE AFGØRELSE:
   Artikel 1
   Svampe (Agaricus bisporus), der er blevet UV-behandlet for at forhøje indholdet af vitamin D2 som specificeret i bilaget til denne afgørelse, kan markedsføres på EU-markedet som en ny fødevare.
   Artikel 2
   Svampe (Agaricus bisporus), der er blevet UV-behandlet for at forhøje indholdet af vitamin D2, og som tillades anvendt ved denne afgørelse, betegnes »UV-behandlede svampe (Agaricus bisporus)«.
   Artikel 3
   Denne afgørelse er rettet til Ekoidé AB, Vårbruksgatan 67, 583 32 Linköping, Sverige.
   
      Udfærdiget i Bruxelles, den 14. december 2017.
      
         
            På Kommissionens vegne
         
         Vytenis ANDRIUKAITIS
         
            Medlem af Kommissionen
         
      
   
   
      (1)  EFT L 43 af 14.2.1997, s. 1.
   
      (2)  Europa-Parlamentets og Rådets forordning (EU) nr. 1169/2011 af 25. oktober 2011 om fødevareinformation til forbrugerne, om ændring af Europa-Parlamentets og Rådets forordning (EF) nr. 1924/2006 og (EF) nr. 1925/2006 og om ophævelse af Kommissionens direktiv 87/250/EØF, Rådets direktiv 90/496/EØF, Kommissionens direktiv 1999/10/EF, Europa-Parlamentets og Rådets direktiv 2000/13/EF, Kommissionens direktiv 2002/67/EF og 2008/5/EF og Kommissionens forordning (EF) nr. 608/2004 (EUT L 304 af 22.11.2011, s. 18).
   
      BILAG
      
         SPECIFIKATIONER FOR UV-BEHANDLEDE SVAMPE (AGARICUS BISPORUS) MED FORHØJET INDHOLD AF VITAMIN D2
         
      
      
         Beskrivelse/definition:
      
      Kommercielt dyrkede Agaricus bisporus, på hvilke der anvendes UV-lysbehandling på høstede svampe, hvilket giver et indhold af vitamin D2 på ≤ 10 μg/100 g friskvægt.
      UVB-stråling: en proces, hvor der foretages stråling med ultraviolet lys i bølgelængden 290-320 nm.
      
         Vitamin D2:
      
      
                  Kemisk betegnelse:
               
               
                  3β,5Z,7E)-22E,-9,10-secoergosta-5,7,10(19),22-tetraen-3-ol
               
            
                  Synonym
               
               
                  Ergocalciferol
               
            
                  CAS nr.
               
               
                  50-14-6
               
            
                  Molekylvægt
               
               
                  396,65 g/mol
               
            
         Indhold:
      
      Vitamin D2 i slutproduktet: 5-10 μg/100 g friskvægt ved udløbet af holdbarhedsperioden.